《送李中父典簿高丽颁历》
元代·乃贤

候仪太史立金銮，宝历新成锦作槃。天子垂衣朝万国，中郎仗节使三韩。

鲛人夜织机声近，龙女晨游佩影寒。独捧丝纶渡遥海，远人逾觉圣恩宽。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。